招鶴所詞爲澉浦監稅趙潛夫作
作者：葛紹體
朝代：宋

paragraphs: 君之來兮鶴自九皋，駕以去兮渺天地而逍遥。
縞衣玄裳兮橫大海之驚濤，雲旗先驅兮霓旌旖旎。
月皓皓兮風灑灑，青山之上兮黄灣之下。
挹北斗兮椒漿，羽扇綸巾兮佩璆鏘，盼而笑兮玉潔水光。
鳴鸞鳳兮舞黿鼉，馮夷鼓兮虞妃歌，魚咏龍吟兮蛟螭護呵。
眷言歸兮南浦，颿飛兮過舶艪，春復秋兮終古。